Entrepreneurskap: As die prys reg is, kóóp mensehttps://rak2.spens.co.za/radio/2016/kragklonte/kragklont-jaco-gerrits.mp3 Jaco Gerrits. Foto: Verskaf. Hiermee ŉ voorsmakie van Jacques Basson van Klipkouers se onderhoud met Jaco Gerrits, eienaar van CrashDetech. Watter ander besigheid of industrie is vir jou interessant of ongewoon? Wat vir my baie interessant is, is kontekstuele bewustheid. Dis daardie soort data wat CrashDetech van gebruikers verkry om na iemand se padgewoontes te kyk. Sodoende kan ons sien hoe duur dit uitwerk en voordele aanbied vir as iemand beter sou bestuur. Op dié manier verlaag ons die versekeringsrisiko. Ons gebruik dit as ŉ kommersiële voordeel in terme van hoe ons tegnologie aan versekeraars lisensieer. Dis beslis ŉ geleentheid vir kontekstuele bewustheid, maar ek dink die wearables-mark is een wat my persoonlik interesseer. ŉ Voorbeeld is ŉ pastoestel wat vir ons presies sal vertel wat jou daaglikse bewegingspatrone is. Daardie data kan dan toegepas word vir ander gebruike, weereens om te kyk na byvoorbeeld lewensversekering en om jou risiko anders te klassifiseer in terme van die soort data wat jy genereer. Dit is ook vir my belangrik om altyd die een of ander sosiale aspek in besigheid in te bring. In die laerinkomste-markte is daar baie groot groeigeleenthede hiervoor, veral met tegnologie. Namate tegnologie daar begin binnedring, kan ons kyk na nuwe finansiële dienste, nuwe gesondheidsdienste, kruidenierswaredienste – daar is net soveel dienste wat ons kan eien om mense se knelpunte aan te spreek. Dit is iets wat my baie opgewonde maak. Daar is fantastiese geleenthede, al dink baie ouens dikwels verkeerdelik dat daar in Suid-Afrika 30 miljoen ouens is wat iets nie kan bekostig nie. Dit gaan egter nie oor bekostigbaarheid nie, maar eerder oor die regte prys. As die prys reg is, sal die mense koop. Ook is ons mark uniek. Jy moet altyd na geleenthede kyk wat relevant is vir jou mark. Baie van die maatskappye veg vir die top-10% se besigheid, maar ons het hierdie piramide-effek waar 90% van die mark onderbedien word, terwyl die tegnologie bestaan om vir die laerinkomste-groepe ook voorsiening te maak. Jy moet aanpas by jou mark. Jy kan nie eerstewêrelddenke op ŉ derdewêreldland afdwing nie. Jy moet letterlik aanpas by dít wat jou mark wil hê.